spadefodstudser
Spadefodstudser er en familie af gravende, tudselignende springpadder. Der kendes to slægter med tilsammen syv arter, som er udbredt fra det sydlige Canada i nord til det centrale Mexico i syd.
Det er mellemstore, 5-8 cm lange frøer med forholdsvis korte, kraftige lemmer og store øjne med lodrette pupiller. På bagfødderne har de en veludviklet, forhornet fodrodsknude, som de bruger til at gave med.
Spadefodstudser tilbringer dagen nedgravet, men kommer frem om natten i fugtigt vejr for at æde og formere sig. Mange arter findes i tørre områder, hvor nedbøren er sæsonpræget. I de ofte langvarige tørre perioder forbliver spadefodstudserne nedgravet og kommer først frem, når vejret igen bliver fugtigt.